title: Aconitum napellus
text: A tuera  (pronunciau [ˈtweɾa]-[ˈtwɛɾa]-[ˈtwaɾa] seguntes o puesto), en baixorribagorzano tora igual como en catalán ribagorzano, de nombre scientifico Aconitum napellus (L., 1753), ye una planta herbacia d'a familia d'as ranunculacias que se troba en a montanya y ye conoixida más que más por estar de firme verenosa y bella vez dica mortal pa las personas y os animals.
  
  Entre que os nombres populars de tipo lexico de «tuera» son amplament documentaus en a zona de l'aragonés oriental y centro-oriental (Sobrarbe y Ribagorza), en cheso (variedat occidental) se documenta os nombres trivials aconito (con pronunciación plana) y atonico.
  
  Descripción 
  
  A tuera ye una planta herbacia perén, con follas palmadas u resectas, sin vellosidat, que brostan en roseta dende o suelo pero van formando un tallo respigau luego. A vena fa una forma adventicia pero tuberculosa, con tuberculos blancos de chovenons pero que se torna pardos quan se fan viellos y son a parte an que más aconitina se troba.
  
  As flors son grans, lilas u azuls, a-saber qué berroyas, y se fan en una inflorescencia de tipo racemo vertical bien vistable entre o verde d'os praus.
  
  O fruito ye una tabella que contiene a simient, feita de granos arronchadetz y arrebullinaus.
  
  Habitat 
  
  A tuera ye una planta propia de l'alta montanya en a Europa eurosiberiana y en os Pireneus, pos no creixe en as montanyas de clima mediterranio. Arriba dica l'Himalaya por levant.
  
  S'estima más os suelos humedos y guardaus contra o viento, por o que se'n gosa trobar en as comas y cerca d'os torrents de montanya. S'ha de parar cuenta con os puestos an que n'i hai muta y s'apaixenta os rabanyos, pos os animals en pueden minchar quan acuden a abrevar-se y se mueren a-escape.
  
  Toxicidat 
  
  Todas as partes d'una tuera son toxicas, pos i hai aconitina y atros alcaloides en totz os teixius. A vena ye verenosa en especial, pos se i guarda as substancias de reserva pa l'hibierno con que ye l'organo an más concentrau ye o vereno.
  
  Imáchens
  
  Se veiga tamién 
  
   Chanzana.
   Didalera.
  
  Referencias
  
  Enlaces externos 
  
  Plantas verenosas
  Hierbas presents en Aragón